በተመሳሳይ ሁኔታ ላለፉት 18 ዓመታት በኤፍራታ ግድም ወረዳ ሲያከናውቸው የቆየውን የልማት ስራዎች ለህብረተሰቡና ለመንግስት አስረክቦ የሚወጣበት ፕሮግራም የጉብኝቱ አካል ነበር፡፡ አጣዬ በሚባል ሌላ ስሟ በስፋት የምትታወቀው የኤፍራታ ግድም ወረዳ ነዋሪዎች በዚህ ድርጅት በጤና፣ በትምህርት በመንገድ ስራና በመስኖ ልማት የተሰሩላቸውን ስራዎች ተረክበው ቀጣይነት እንዲኖረው ለማድረግ ቃል ገብተዋል፡፡ የመጀመሪያና የሁለተኛ ደረጃ ት/ቤቶች፣ የማንበቢያ ተቋማትና የህፃናት መዋያዎች በድርጅቱ ከተሰሩ ስራዎች መካከል የሚጠቀሱ ናቸው፡፡ አካል ጉዳተኞች መማር የሚችሉበትን መንገድ በማመቻቸት ከ165 በላይ አካል ጉዳተኞች የተሻለ ትምህርት እንዲያገኙ መደረጉ በዚሁ የፕሮግራም ማጠናቀቂያና የርክክብ ስነ ስርዓት ላይ ተገልጿል፡፡ የአጣዬ ከተማ አስተዳደር ከንቲባ አቶ አገኘሁ መርትሄ በዚሁ የርክክብ ስነ ስርዓት ላይ እንደገለፁት፤ ስፍራው በመንገድ፣ በትምህርትና በጤና ዘርፎች የነበሩበትን ችግር በመቅረፍ ላለፉት 18 ዓመታት ድርጅቱ ከፍተኛ አስተዋፅኦ ሲያበረክት ቆይቷል፡፡ በድርጅቱ የተጀመሩትን የልማት ስራዎችም ቀጣይነት እንዲኖረው የአካባቢው ማህበረሰብና መንግስት ከፍተኛ ጥረት ያደርጋል ብለዋል፡፡
